ΓΡΑΠΤΗ ΕΡΩΤΗΣΗ P-1500/01

υποβολή: Emmanouil Bakopoulos (GUE/NGL) προς το Συμβούλιο

(21 Μαΐου 2001)

Θέμα: Απεργία πείνας κρατουμένων στην Τουρκία

Εδώ και 180 ημέρες, πολιτικοί κρατούμενοι φυλακών στην Τουρκία πραγματοποιούν απεργία πείνας διαμαρτυρόμενοι για τις νέες φυλακές (τύπου F) που θέλει να εισαγάγει η Τουρκική κυβέρνηση και οι οποίες απομονώνουν πλήρως τους πολιτικούς κρατούμενους.

Μέχρι σήμερα, είκοσι άτομα έχουν χάσει την ζωή τους, χωρίς να αλλάζει στάση η κυβέρνηση της Τουρκίας.

Ερωτάται λοιπόν το Συμβούλιο, πόσες ζωές πρέπει ακόμη να χαθούν μέχρι να αποφασίσει να πάρει δραστικά μέτρα απέναντι σε αυτήν, την προς ένταξη στην Ευρωπαϊκή Ένωση, χώρα·

Επίσης επιθυμώ να επισημάνω ότι παραμένει μέχρι σήμερα αναπάντητη γραπτή ερώτησή μου E-4111/00 προς το Συμβούλιο, με το ίδιο ακριβώς όπως παραπάνω περιεχόμενο, με ημερομηνία 18.12.2000 και η οποία όφειλε να απαντηθεί εντός έξι εβδομάδων, σύμφωνα με τον ισχύοντα κανονισμό, άρθρο 44.6, του Ευρωπαϊκού Κοινοβουλίου.

Κατόπιν έρευνάς μου στιςπηρεσίες του Κοινοβουλίου διαπίστωσα ότι παρά τις επανειλημμένες (3) οχλήσεις που σας έγιναν, απαξιώσατε να απαντήσετε.

Τα παραπάνω αποτελούν προσβολή στο έργο του Κοινοβουλίου, εκθέτουν ανυπόφορα το Συμβούλιο, δημιουργούν βαρύτατεςποψίες για την αντικειμενικότητά του, και επιτρέπουν την σκέψη ότι εκτός από την Τουρκία, πρόβλημα δημοκρατίαςπάρχει και αλλού.

Ερωτάται λοιπόν το Συμβούλιο μήπως κρίνει ότι το Ευρωπαϊκό Κοινοβούλιο δεν έχει ρόλο να παίξει, οπότε θα ήταν εντιμότερο να το δηλώσει, ώστε να αποφεύγεται και η άσκοπη αλληλογραφία·

Απάντηση

(21 Νοεμβρίου 2001)

Αναφορικά με την καθυστερούμενη απάντηση του Συμβουλίου στις ερωτήσεις των αξιότιμων κυρίων βουλευτών, το Συμβούλιοπενθυμίζει την απάντηση που ήδη έχει δώσει, συγκεκριμένα στις ερωτήσεις E-1299/00, Ε-1300/00, Ρ-1541/00.

Το Συμβούλιο λυπάται βαθύτατα διότι οι απεργίες πείνας στην Τουρκία συνεχίζουν να κοστίζουν σε ζωές. Το Συμβούλιο έχει επανειλημμένα πιέσει τις τουρκικές αρχές να λάβουν όλα τα ενδεδειγμένα μέτρα προς αποφυγή νέων θανάτων και να ακολουθήσουν τις συστάσεις της Επιτροπής του Συμβουλίου της Ευρώπης για την Πρόληψη των Βασανιστηρίων με αλλαγές της νομοθεσίας και με πρακτικά μέτρα.

Το Συμβούλιο σημειώνει ότι η τουρκική κυβέρνηση επέλεξε ήδη να συνεργαστεί με την Επιτροπή του Συμβουλίου της Ευρώπης για την Πρόληψη των Βασανιστηρίων, η οποία έχει πραγματοποιήσει μέχρι σήμερα τέσσερις επισκέψεις στην Τουρκία για το ζήτημα των απεργιών πείνας. Η τροποποιημένη νομοθεσία έχει ήδη αρχίσει να ισχύει ή πρόκειται να ισχύσει προσεχώς, καθώς και κάποιες προσπάθειες για λιγότερη απομόνωση των κρατουμένων. Το Συμβούλιο προτρέπει την τουρκική κυβέρνηση να θέσει τάχιστα τους νέους νόμους σε εφαρμογή σύμφωνα με τις συστάσεις της Επιτροπής για την Πρόληψη των Βασανιστηρίων, δεδομένου ότι η συμμόρφωση της Τουρκίας με την ευρωπαϊκή σύμβαση για την πρόληψη των βασανιστηρίων συνιστά μεσοπρόθεσμη προτεραιότητα της Συμφωνίας Εταιρικής Σχέσης.

Το Συμβούλιοπενθυμίζει επίσης ότι η συμφωνία εταιρικής σχέσης με την Τουρκία, που εγκρίθηκε από το Συμβούλιο στις 8 Μαρτίου 2001 περιλαμβάνει ως μεσοπρόθεσμη προτεραιότητα την αναμόρφωση των φυλακών.

Το Συμβούλιο και τα κράτη μέλη θα εξακολουθήσουν να θέτουν το ζήτημα αυτό στην τουρκική κυβέρνηση στα πλαίσια του ενισχυμένου πολιτικού διαλόγου, όπως άλλωστε έγινε κατά την τελευταία σύνοδο του Συμβουλίου Σύνδεσης ΕΚ-Τουρκίας στις 26 Ιουνίου 2001. Επίσης, το Συμβούλιο και τα κράτη μέλη θα αξιοποιήσουν τις επαφές τους με Τούρκους ομολόγους όπως οι Τούρκοι Υπουργοί Εσωτερικών και Δικαιοσύνης, στην Άγκυρα και αλλού, για να διαδηλώσουν την ανησυχία τους όσον αφορά τις απεργίες πείνας.

Το Συμβούλιο χαιρετίζει την πρόσφατη επίσκεψη μελών της Κοινής Κοινοβουλευτικής Επιτροπής ΕΕ-Τουρκίας στην Άγκυρα ως αξιοσημείωτη συμβολή στις κοινές προσπάθειες του Ευρωπαϊκού Κοινοβουλίου, του Συμβουλίου και της Επιτροπής που αποβλέπουν στο να ενθαρρυνθεί η τουρκική κυβέρνηση να συνεχίσει τις πολιτικές μεταρρυθμίσεις και να προβεί στις αναγκαίες ενέργειες για τον τερματισμό των απεργιών πείνας.